## Odluka Ustavnog suda Republike Hrvatske broj:U-IIIA-2758/2005 od 7. veljače 2008.

### NN 31/2008 (14.3.2008.), Odluka Ustavnog suda Republike Hrvatske broj:U-IIIA-2758/2005 od 7. veljače 2008.

# USTAVNI SUD REPUBLIKE HRVATSKE

**1026**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjednica Vijeća, te suci Marko
Babić, Snježana Bagić, Mario Kos, Davor Krapac i Ivan Matija, članovi Vijeća,
odlučujući o ustavnoj tužbi koju je podnio J. P. S. iz P., na sjednici održanoj
7. veljače 2008. godine, jednoglasno je donio

## ODLUKU

I. Ustavna tužba se usvaja.
II. Upravni sud Republike Hrvatske dužan je donijeti odluku u predmetu koji se
vodi pred tim sudom pod poslovnim brojem: Us-7753/2005 u najkraćem mogućem roku,
ali ne duljem od šest (6) mjeseci, računajući od prvog idućeg dana nakon objave
ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02.– pročišćeni tekst),
podnositelju ustavne tužbe J. P. S. iz P., S. g. 41, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine« broj 41/01. – pročišćeni tekst) u iznosu od 11.900,00
kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je 23. lipnja 2005. godine podnio ustavnu tužbu na temelju članka
63. Ustavnog zakona o Ustavnom sudu Republike Hrvatske (»Narodne novine« broj
99/99., 29/02. i 49/02. – pročišćeni tekst; u daljnjem tekstu: Ustavni zakon)
smatrajući da u upravnom postupku i upravnom sporu koji se vode od 1998. godine,
nije donesena odluka u razumnom roku, čime je, prema podnositeljevom mišljenju
povrijeđeno njegovo pravo zajamčeno člankom 29. stavkom 1. Ustava Republike
Hrvatske.

ČINJENICE VAŽNE ZA USTAVNOSUDSKI POSTUPAK

2. Ustavni sud, u postupku koji je pokrenut ustavnom tužbom, primjenom članka
63. Ustavnog zakona, na temelju navoda ustavne tužbe i spisa predmeta utvrdio je
sljedeće činjenice koje su pravno relevantne za odlučivanje o povredi ustavnog
prava podnositelja, zajamčenog člankom 29. stavkom 1. Ustava Republike Hrvatske.
Dana 24. prosinca 1998. godine podnositelj je podnio Ministarstvu obrane,
Personalnoj upravi, Odjelu za upravljanje vojnicima i dočasnicima zahtjev radi
priznavanja statusa hrvatskog branitelja iz Domovinskog rata za razdoblje od 19.
srpnja 1991. godine do 8. siječnja 1992. godine.
Ministarstvo obrane, Sektor za upravljanje osobljem, Uprava za obranu Požega,
Ured za obranu Požege donijelo je 29. ožujka 1999. godine rješenje klasa: UP/I-561-01/99-01/1,
urbroj: 512M2-128/2-99-1 kojim je odbijen kao neosnovan zahtjev podnositelja za
priznavanje statusa hrvatskog branitelja iz Domovinskog rata.
Protiv navedenog rješenja podnositelj je podnio žalbu koju je Ministarstvo
obrane odbilo rješenjem klasa: UPIII-561-01/00-01/134, urbroj: 512M-0104-00-2 od
6. prosinca 2000. godine.
Podnositelj je protiv navedenog rješenja pokrenuo upravni spor tužbom pred
Upravnim sudom Republike Hrvatske, koji je presudom od 13. ožujka 2002. godine,
broj: Us-187/2001-5 uvažio tužbu podnositelja i poništio drugostupanjsko
rješenje.
U ponovljenom postupku Ministarstvo obrane donijelo je 15. svibnja 2002. godine
rješenje klasa: UPII-561-01/00-01/134, urbroj: 512-0903/01-02-10 kojim je
ponovno odbijena žalba podnositelja.
Protiv navedenog rješenja podnositelj je ponovno pokrenuo upravni spor pred
Upravnim sudom Republike Hrvatske, a Upravni sud Republike Hrvatske je 17.
ožujka 2005. godine donio presudu broj: Us-9548/2002-6 kojom je uvažio tužbu
podnositelja i poništio drugostupanjsko rješenje.
U ponovljenom postupku Ministarstvo obrane donijelo je 14. lipnja 2005. godine
rješenje klasa: UP/II-561-01/00-01/134, urbroj: 512-09012-05-17 kojim je odbilo
žalbu podnositelja.
Protiv navedenog rješenja podnositelj je 29. srpnja 2005. godine podnio tužbu
Upravnom sudu Republike Hrvatske.
Upravni spor koji se vodi pred Upravnim sudom pod brojem: Us-7753/2005 je u
tijeku.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava Republike
Hrvatske, članku 63. Ustavnog zakona i članku 6. stavku 1. Konvencije za zaštitu
ljudskih prava i temeljnih sloboda (»Narod­ne novine – Međunarodni ugovori« broj
18/97., 6/99. – pročišćeni tekst, 8/99. – ispravak, 14/02. i 1/06.; u daljnjem
tekstu: Konvencija).

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA POSTUPKA (UPRAVNOG I SUDSKOG)

Upravne i upravnosudske postupke vođene u povodu podnositeljevog zahtjeva za
priznavanje statusa hrvatskog branitelja iz Domovinskog rata Ustavni sud
sagledava kao cjelinu te ocjenjuje je li njihovim ukupnim trajanjem podnositelju
povrijeđeno ustavno pravo na suđenje u razumnom roku.
Upravni postupak podnositelj je pokrenuo 24. prosinca 1998. godine podnošenjem
zahtjeva nadležnom upravnom tijelu. Upravni postupak je okončan donošenjem
rješenja drugostupanjskog upravnog tijela od 6. prosinca 2000. godine. Međutim,
duljina upravnog postupka u konkretnoj upravnoj stvari razmatra se od dana kada
je nastao »spor« u smislu članka 6. stavka 1. Konvencije, to jest od dana
podnošenja žalbe protiv prvostupanjskog rješenja (11. listopada 2000.), pa je
upravni postupak u pravno relevantnom razdoblju trajao jedan (1) mjesec i
dvadeset pet (25) dana.
Upravni spor protiv rješenja Ministarstva obrane od 6. prosinca 2000. godine
podnositelj je pokrenuo 2. siječnja 2001. Presuda je donesena 13. ožujka 2002.
godine, što znači da je upravni spor trajao jednu (1) godinu, (2) mjeseca i
jedanaest (11) dana.
S obzirom na činjenicu da je presudom Upravnog suda od 13. ožujka 2002.
poništeno osporeno rješenje, nadležna upravna tijela nastavila su upravni
postupak koji je trajao dva (2) mjeseca (postupak je okončan donošenjem rješenja
drugostupanjskog upravnog tijela od 15. svibnja 2002. koje je podnositelj primio
u listopadu 2002.).
Upravni spor protiv rješenja Ministarstva obrane od 15. svibnja 2002. pokrenut
je u mjesecu studenom 2002. Presuda Upravnog suda donesena je 17. ožujka 2005.
godine, pa je postupak trajao dvije (2) godine, deset (10) mjeseci i dva (2)
dana. Tom presudom poništeno je osporeno rješenje i nadležna upravna tijela
nastavila su upravni postupak koji je trajao oko tri mjeseca i okončan je
rješenjem drugostupanjskog tijela 14. lipnja 2005. godine. Protiv navedenog
rješenja podnositelj je pokrenuo upravni spor tužbom koju je podnio 29. srpnja
2005. godine, koja se vodi pod brojem: Us-7753/2005, i postupak je u tijeku.
Ustavna tužba podnesena je 23. lipnja 2005. godine
Slijedom iznijetog, Sud utvrđuje da su upravni postupak (računajući od dana kada
je nastao »spor« u smislu članka 6. stavka 1. Konvencije) i upravni spor, do
podnošenja ustavne tužbe trajali ukupno četiri (4) godine, osam (8) mjeseci i
dvanaest (12) dana.

4.2. POSTUPANJE NADLEŽNOG UPRAVNOG TIJELA I SUDA

Upravni postupak vodio se u dva navrata jer je Upravni sud dva puta uvažavao
podnositeljeve tužbe i poništavao osporena rješenja upravnog tijela. Polazeći od
navedenog, a imajući u vidu trajanje pojedinog stadija postupka, te činjenicu da
je podnositelj podnio tužbu Upravnom sudu protiv posljednjeg rješenja upravnog
tijela 29. srpnja 2005. godine i da je postupak u tijeku (pobliže označeno u
točki 4.1. obrazloženja ove odluke), Sud ocjenjuje da se u konkretnom slučaju
radi, kako o neučinkovitosti nadležnih tijela koja su postupala u konkretnom
slučaju, tako i Upravnog suda.

4.3. SLOŽENOST PREDMETA

Ustavni sud ocjenjuje da se u konkretnom slučaju ne radi o osobito složenoj
upravnoj stvari.

4.4. PONAŠANJE PODNOSITELJA USTAVNE TUŽBE

Sud utvrđuje da podnositelj svojim ponašanjem nije pridonio trajanju postupka.

OCJENA USTAVNOG SUDA

5. Ustavni sud utvrđuje da je postupak pred nadležnim uprav­nim tijelima i
Upravnim sudom u pravno relevantnom razdoblju trajao četiri (4) godine, osam (8)
mjeseci i dvanaest (12) dana, te da je još u tijeku, pa postupak do dana
donošenja ove odluke traje preko sedam (7) godina i dva (2) mjeseca.
Nakon analize postupanja nadležnih upravnih tijela, Upravnog suda te ponašanja
podnositelja u tijeku postupka, Sud ocjenjuje da je dugotrajnost konkretnog
postupka u najvećoj mjeri posljedica suk­cesivnog vraćanja predmeta na ponovni
postupak, što ukazuje na neučinkovito postupanje nadležnih tijela.
Sagledavajući sve okolnosti konkretnog slučaja, a posebno značenje predmeta za
podnositelja (zahtjev za priznavanje statusa hrvatskog branitelja iz Domovinskog
rata), Ustavni sud ocjenjuje da je podnositelju povrijeđeno ustavno pravo da
zakonom ustanovljeni neovisni i nepristrani sud u razumnom roku odluči o
njegovim pravima i obvezama, koje je zajamčeno člankom 29. stavkom 1. Ustava
Republike Hrvatske te pravo zajamčeno člankom 6. stavkom 1. Konvencije.
Stoga je u smislu odredbe članka 63. stavka 2. Ustavnog zakona donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj. Pri određivanju visine naknade u konkretnom slučaju Sud je uzeo u
obzir i trajanje ovog ustavnosudskog postupka.
7. Predsjednik Upravnog suda Republike Hrvatske dužan je dostaviti Ustavnom sudu
pisanu obavijest o datumima donošenja i otpreme odluke u roku osam (8) dana od
dana njene otpreme, a najkasnije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.
8. Odluka o objavi (točka V. izreke) temelji se na članku 29. Ustavnog zakona.

Broj: U-IIIA-2758/2005
Zagreb, 7. veljače 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 31/2008-1026
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)